離巢後唔願糖黐豆 朱智賢拒與謝東閔合照
藝人朱智賢(朱朱)與男友謝東閔前晚出席仁濟醫院聯歡晚宴,已離開無綫的朱朱婉拒情侶合照,她受訪時解釋:「唔係第一次同場,之前商場騷都試過,但係都低調啲,出嚟做嘢唔好糖黐豆咁。(唔同公司,影相唔方便?)尊重番佢哋,呢個係佢哋意願,我就冇乜所謂,都係公開嘅事。」不過,她笑言工作上情侶檔亮相絕對有得傾。
講到近況,朱朱指剛考獲普拉提教練牌,打算授課:「依家未開始,因為忙住諗社交網拍片,所以未有時間。(社交網嘅搞笑片係咪真性格?)我鍾意睇啲開心片,所以都想帶開心畀大家,而且我都冇包袱,覺得呢個路線幾適合。」又透露正洽談拍內地短劇。
譚輝智成師奶殺手
同場的《中年好聲音2》三甲古淖文、譚輝智及顏米羔獻唱,他們透露有不少商演接洽,除了開騷外,亦希望有機會拍廣告搵真銀。講到譚輝智被指是新一代師奶殺手,連狄波拉也是他粉絲,笑指若他開騷,必定捧場,他笑說:「唔知㗎,唔知佢會唔會變心呢?可能之後鍾意古淖文呢!」